b'\n_START_ARTICLE_\nFranjeva\xc4\x8dka klasi\xc4\x8dna gimnazija u Sinju\n_START_PARAGRAPH_\nFranjeva\xc4\x8dka klasi\xc4\x8dna gimnazija u Sinju jedna je od nastarijih srednjo\xc5\xa1kolskih obrazovnih ustanova u Dalmaciji i prva u Dalmaciji s hrvatskim nastavnim jezikom. U vlasni\xc5\xa1tvu je Franjeva\xc4\x8dke provincije Presvetog Otkupitelja - Split.\n_START_SECTION_\nPovijest\n_START_PARAGRAPH_\nFranjeva\xc4\x8dka provincija Presvetog Otkupitelja sa sjedi\xc5\xa1tem u Splitu organizirala je \xc5\xa1kolovanje franjeva\xc4\x8dkih kandidata na raznim razinama u samostanskim \xc5\xa1kolama diljem Provincije. Godine 1838. Provincija ujedinjene postoje\xc4\x87e samostanske \xc5\xa1kole u Doma\xc4\x87e u\xc4\x8dili\xc5\xa1te Franjeva\xc4\x8dke provincije Presvetog Otkupitelja organizirano u tri stupnja, odnosno u tri samostana: Zaostrog, Knin i Sinj. _NEWLINE_Godine 1854. to u\xc4\x8dili\xc5\xa1te po\xc4\x8dinje s radom cjelovito u Sinju pod nazivom Javno vi\xc5\xa1e hervatsko gimnazije u Sinju pod upravom oo. franjevaca Presvetog Otkupitelja i kre\xc4\x87e s nastavnim programom na hrvatskom jeziku. Time postaje prvom hrvatskom gimnazijom u Dalmaciji._NEWLINE_Gimnazija je poslije nekoliko puta dobijala i gubila pravo javnosti, usljed raznih politi\xc4\x8dkih vjetrova i nesklonosti raznih vlasti, razapeta izme\xc4\x91u ograni\xc4\x8denih mogu\xc4\x87nosti i strogih propisa svake dr\xc5\xbeave u kojoj je djelovala, a \xc4\x8desto i pretjeranih zahtjeva, nekad usmjerenih ote\xc5\xbeavanju ili \xc4\x8dak ukidanju rada Gimnazije. Provincija od Gimnazije usprkos svim pote\xc5\xa1ko\xc4\x87ama ne odustaje i svim je slama nastoji unaprijediti. Tako 1908. gradi za Gimnaziju novu velebnu zgradu na Alkarskom trkali\xc5\xa1tu i \xc5\xa1koluje profesore za Gimnaziju na doma\xc4\x87im i inozemnim sveu\xc4\x8dili\xc5\xa1tima._NEWLINE_Nakon djelomi\xc4\x8dnog, Gimnazija 1939. (ponovno) posti\xc5\xbee i cjelovito pravo javnosti pod pravim imenom Franjeva\xc4\x8dka klasi\xc4\x8dna gimnazija u Sinju s pravom javnosti.\n_START_SECTION_\nIme Gimnazije\n_START_PARAGRAPH_\nGimnazija je franjeva\xc4\x8dka jer joj je utemeljitelj i vlasnik Franjeva\xc4\x8dka provincija Presvetog Otkupitelja sa sjedi\xc5\xa1tem u Splitu; jer se u njoj s drugim u\xc4\x8denicima \xc5\xa1koluju i franjeva\xc4\x8dki kandidati (sjemeni\xc5\xa1tarci) i jer se u njoj, osim temeljne naobrazbe i odgovornosti prema svome narodu i domovini, njeguje jo\xc5\xa1 i kr\xc5\xa1\xc4\x87anski svjetonazor, otvorenost prema svakome \xc4\x8dovjeku i zauzetost za svako Bo\xc5\xbeje stvorenje po uzoru na sv. Franju Asi\xc5\xa1kog, koji je utemeljio  Franjeva\xc4\x8dki red._NEWLINE_Gimnazija u svome imenu nosi dodatak s pravom javnosti jer je po zakonu ovla\xc5\xa1tena da svojim u\xc4\x8denicima izdaje svjedod\xc5\xbebe koje su ravnopravne sa svjedod\xc5\xbebama drugih gimnazija u Republici Hrvatskoj._NEWLINE_Gimnazija se zove klasi\xc4\x8dna jer je gotovo cijelu svoju povijest, sve do prije nekoliko godina imala klasi\xc4\x8dni program izobrazbe, u kojem se posebno njeguje anti\xc4\x8dka gr\xc4\x8dka i rimska kultura, gr\xc4\x8dki i latinski jezik i klasi\xc4\x8dna anti\xc4\x8dka knji\xc5\xbeevnost.\n_START_SECTION_\nDjelatnici\n_START_PARAGRAPH_\nDjelatnici su Gimnazije profesori koji su diplomu stekli na nekom od hrvatskih ili stranih sveu\xc4\x8dili\xc5\xa1ta. Dio njih su civili, a dio su sve\xc4\x87enici franjevci. Dio profesora su i sveu\xc4\x8dili\xc5\xa1ni profesori, a dio ih ima magisterij ili doktorat. _NEWLINE_Ravnatelj je Gimnazije fra Bla\xc5\xbe Toplak.\n_START_SECTION_\nOprema\n_START_PARAGRAPH_\nNastava se odr\xc5\xbeava u dobro opremljenoj zgradi izgra\xc4\x91enoj 1908. godine. Uz osnovnu nu\xc5\xbenu opremu, \xc5\xa1kola je opremljena s mno\xc5\xa1tvom zemljopisnih karata, gipsanim umanjenim odljevima najpoznatijih hrvatskih spomenika iz hrvatske rane povijesti, novom \xc5\xa1portskom dvoranom sa svim \xc5\xa1portskim pomagalima, a posljednji su opremljeni novi razred i kabinet za biologiju te razred i kabinet za fiziku i kemiju, s najnovijim uzorcima, instrumentima, kemikalijama, mikroskopima, ra\xc4\x8dunalima i projektorima.Od 2017. godine Gimnazija je opremljena suvremenom u\xc4\x8dionicom informatike i stranih jezika.\n_START_SECTION_\nNatjecanja\n_START_PARAGRAPH_\nU\xc4\x8denici Gimnazije redovito sudjeluju na natjecanjima, i nerijetko imaju zapa\xc5\xbeene uspjehe, od op\xc4\x87inske pa do dr\xc5\xbeavne razine, a neki su u\xc4\x8denici sudjelovali i pobje\xc4\x91ivali i na me\xc4\x91unarodnim natjecanjima te predstavljali Gimnaziju i Hrvatsku u drugim dr\xc5\xbeavama. Posebno se isti\xc4\x8du natjecanja u klasi\xc4\x8dnim jezicima, matematici, zemljopisu i dr. _NEWLINE_U\xc4\x8denici Gimnazije tako\xc4\x91er sudjeluju u nizu sportskih natjecanja, \xc5\xa1portskim susretima katoli\xc4\x8dkih \xc5\xa1kola, a \xc4\x8desto pobje\xc4\x91uju i na gradskim crossevima i sl.'